1.b.számú melléklet

**Feladat- és ütemterv**

1. **Jogszabályi és szerződéses háttér**

A **1896/2013. (XII. 4.) Korm. határozatban**, a szombathelyi sportcélú beruházások megvalósításához szükséges intézkedésekről tárgyban a Kormány egyetértett a Szombathelyi sportcélú beruházások megvalósítására irányuló beruházási programmal (a továbbiakban: Program), amely első ütemében a Szombathely közigazgatási területén fekvő, 3643/1 helyrajzi számú, Rohonci úti sporttelep megnevezésű területen*),* a jelenlegi labdarúgó stadion helyén egy UEFA IV. kategóriájú labdarúgó stadion épül fel, illetve a jelenlegi sportcsarnok helyén egy új multifunkcionális sportcsarnok épül fel, melynek építtetője, Szombathely Megyei Jogú Város Önkormányzata, megvalósítója Szombathely Megyei Jogú Város Önkormányzatának megbízásából az önkormányzat által létrehozott, egyszemélyes gazdasági társaság, mint projekttársaság, a beruházás lebonyolítója, hivatalos közbeszerzési tanácsadója és építési műszaki ellenőre a BMSK Beruházási, Műszaki Fejlesztési, Sportüzemeltetési és Közbeszerzési Zrt. A Kormány egyetértett továbbá azzal, hogy a program első ütemének megvalósítására a 2013. és 2015. évek között összesen 9600 millió forint összegben kerüljön sor, amiből a 2014-es a költségvetés terhére 4600 millió forint állt rendelkezésre.

A **1346/2015. (V.27.) Korm. határozat** a 1896/2013. (XII.4.) Korm. határozat módosításaként a beruházás Szombathely közigazgatási területén lévő 3643/1, 3645, 3606, 3518/2 és 3643/2 helyrajzi számú ingatlanokon valósul meg, továbbá a beruházás építtetőjeként Szombathely Megyei Jogú Város által alapított egyszemélyes gazdasági társaságot (Haladás Sportkomplexum Fejlesztő Nkft.) jelölte ki.

Magyarország Kormánya a **462/2013. (XII.4.) Korm. rendelettel** a beruházást kiemelt jelentőségű üggyé nyilvánította, a **133/2015. (V.27.) Korm. rendelet** pedig a beruházási területet és az eljáró szakhatóságok megjelölését pontosította a 462/2013. (XII.4.) Korm. rendelet módosításaként.

Az Emberi Erőforrások Minisztériuma, mint támogató, és az Önkormányzat között **2014. szeptember 26. napján, 5693-9/2014 iktatószámon támogatási szerződés** (a továbbiakban: „Támogatási Szerződés”) jött létre, amely szerint az Emberi Erőforrások Minisztériuma a „20/24/20 Szombathelyi sportcélú beruházások támogatása (Szombathelyi Haladás Stadion fejlesztésének támogatása)” előirányzat terhére pénzügyi támogatást nyújt a 9700 Szombathely, Rohonci út 3. szám alatti, 3643/1 hrsz-ú ingatlanon egy új UEFA IV. kategóriájú labdarúgó stadion, valamint egy új multifunkcionális sportcsarnok megvalósításával (a továbbiakban: „Beruházás”) összefüggő költségekhez. **Felek a Támogatási Szerződést 2015. július 7-én módosították** a sportfejlesztéssel és sportlétesítmény-gazdálkodással összefüggő feladatok változásával kapcsolatos intézkedésekről szóló 1061/2015. (II. 18.) Korm. határozatra és a szombathelyi sportcélú beruházások megvalósításához szükséges intézkedésekről szóló 1896/2013. (XII. 4.) Korm. határozat módosításáról szóló 1346/2015. (V. 27.) Korm. határozatra tekintettel, így megváltozott Támogató személye, illetve az Önkormányzat helyett a Támogatott lett a támogatás kedvezményezettje.

A Nemzeti Fejlesztési Minisztérium 2015. október 13-án, GHÁT/543/2015-NFM\_SZERZ iktatószámon a korábban az EMMI által megkötött támogatási szerződés 2. számú módosításaként egységes szerkezetű támogatási szerződés került aláírásra 9 582 590 000 Ft összegben a Szombathelyi Haladás Stadion fejlesztésének (a továbbiakban: Beruházás) támogatására a Szombathelyi sportcélú beruházások támogatása (Szombathelyi Haladás Stadion fejlesztésének támogatása) fejezeti kezelésű előirányzat 2014. és 2015. évi forrásai terhére.

2015. november végére, a kivitelezői munkák közbeszerzési eljárás keretében kapott ajánlatok alapján, ismertté vált, hogy a forrás nem elegendő a Program költségeire, a forrás bővítése vált szükségessé.

Az egyes sportinfrastruktúra-fejlesztési beruházások megvalósításához kapcsolódó kormányhatározatok módosításáról szóló **1071/2016. (II. 25.) Korm. határozatban** a Kormány egyetértett azzal, hogy a Szombathelyi sportcélú beruházások fejlesztés első ütemének megvalósítására a 2013. és 2017. évek között összesen 15 200,0 millió forint összegben kerüljön sor, és a Kormány engedélyezte, hogy a nemzeti fejlesztési miniszter a XVII. Nemzeti Fejlesztési Minisztérium fejezet, Fejezeti kezelésű előirányzatok cím, Sportlétesítmények fejlesztése és kezelése alcím, Szombathelyi sportcélú beruházások támogatása (Szombathelyi Haladás Stadion fejlesztésének támogatása) jogcímcsoport terhére a 2017. év tekintetében legfeljebb 5580,5 millió forint összegben kötelezettséget vállaljon.

**2. Építmény leírása, funkcióinak ismertetése, feladatterve**

Előzmények, tervezési program és a helyszín ismertetése

A 9700 Szombathely, Rohonci út 3. 3463/1 hrsz-ú ingatlanra tervezett Szombathelyi Labdarúgó Stadion és Multifunkcionális Sportcsarnok létesítmény VA-06D-EOH6876-37/2015 iktatószámú építési engedéllyel, VA-06/ÉÖO/565-25/2016. számú módosított építési engedéllyel és VA-06/HF02/1925-11/2017. számú használatbavétel engedéllyel rendelkezik.

A telek a Rohonci út, Bartók Béla körút, Perint patak által lehatárolt területen található, ahol az addig működő labdarúgó stadion és számos sportágat befogadó munkacsarnok elbontásra került.

Az eddigi pálya hossztengelye az előírásoknak megfelelően elforgatásra került észak-dél vonaltól 10°os kitéréssel. A terület megközelítése, a jelenlegi megoldáshoz hasonlóan a Rohonci út és Bartók Béla út felől történik.

Az ingatlan védettsége: a telek nem áll védettség alatt.

Építési övezetbe sorolás: KSZ

Tervezési koncepció, az épület kialakítása, az épület telepítése

A telken eddig is a Haladás labdarúgó stadionja volt megtalálható. Az 1923-ben átadott, 12 500 (ebből 3000 ülő és 9500 álló hely) néző befogadására képes létesítmény és egyéb sportolásra használható sportlétesítmények nem felelnek meg a mai kor követelményeinek, ezért egy komplex fejlesztési program keretében a létesítmény megújul. A telken meglévő épületek teljesen elbontásra kerülnek. A tervezett futballpálya a jelenleg meglévő pályaszinten marad.

Az új labdarúgó pályát É-D-i tengelytől a szabványok által megengedett 10°-kal elforgatva helyeztük el, arénaszerű lelátó kialakítással. A tömegformálását markánsan meghatározza a stadion funkció mellé elhelyezendő multifunkcionális sportcsarnok, amely két kézilabda méretű pályát, 58 méteres bemelegítő folyosót, ökölvívó, birkózó és súlyemelő termeket tartalmaz. A labdarúgás helyiségei: a sportolók, a sajtó, és a VIP vendégek a funkciónak megfelelően mind a nyugati oldalon kaptak helyet. A sportcsarnok funkciói is a nyugati oldalon kerültek elhelyezésre, de egy vizuálisan és funkcionálisan is elkülönített épülettömegben a labdarúgástól. A két rész teljesen külön használható és üzemeltethető, viszont a gazdaságosság miatt az üzemeltetés és a kiszolgálásuk közös. A két épülettömeg csak a parkoló-lemez alatt, a földszinten van összeköttetésben. A kettő kialakítása erőteljesen eltér, a stadion egy könnyedebb acélszerkezetű tartókból álló, feszített membrán fedésű ívelt tömeg. Míg a sportfunkciókat magába foglaló tömeg szikár megjelenésű. Az épület lelátói és tartószerkezete előregyártott vasbeton elemekből, a tetőszerkezete acél tartókból készül, feszített membrán fedéssel. A két épülettömeg között helyezkedik el a VIP és Sky-box vendégek parkolását biztosító parkolólemez, amelyet az északi és déli oldal felől rámpával lehet megközelíteni. A déli rámpa úgy került kialakításra, hogy az autók azon is tudjanak parkolni.

Az épület elhelyezéséből adódóan, új városi tér alakul ki az épület és a meglévő utak között. A korábbi kialakítással ellentétben kerítés nem készül, így ezek a területek bekapcsolódnak a város életébe.

Az alsó szinten található az összes labdarúgó sportolói funkció a pályával egy szintben, valamint, az üzemeltetési és sajtó területek, a sportcsarnokok öltözői, a bemelegítő folyosó, a súlyemelők, birkózók és ökölvívók edző tere. Az épület félemeleti szintjén találhatóak a HVSE irodái. A VIP szinten kapott helyet a VIP lounge és az ezekhez kapcsolódó kiszolgáló funkciók, és egy szinttel feljebbre kerültek a sky-boxok, a kiemelt vendégek részére készülő, elkülönített páholyok, valamint a stadion technológiából adódóan szükséges egyéb funkciók is, a stúdió, az irányítási központ és a bevetési központ.

Az épület parkoló-lemezén és rámpáján a VIP és Sky-boxok számára biztosított parkoló helyek kerültek, illetve déli oldalon, a telekhatár mellett találhatóak még parkolók. Az üzemeltetés számára a déli rámpa alatt került létesítésre egy elzárt parkoló.

Megközelítés

A labdarúgó stadion hazai szurkolói, a vendégszurkolói, a VIP vendégei, a játékosok, a sajtó valamint az üzemeltetés és árufeltöltés útvonalai a lehető legracionálisabb útvonalakon, elkülönítve, a keresztezések kiküszöbölésével kerültek kialakításra. Az épületben és a környező területein is, a nagy nézőszám miatt, jól látható információs felületek kerülnek kialakításra, a szektorok és egyéb funkciók jelölése is hangsúlyosan kiemelésre kerülnek, a Haladás arculatát figyelembe véve.

Feltöltés, árubeszállítás, irodák megközelítése

Az északi oldalon, a Bartók Béla körút mentén kaptak helyet az üzemeltetés területei, itt találhatóak az üzemeltetési háttérterületek (irodák, öltözők a személyzet és catering emberei számára). A HVSE irodai dolgozói a félemeleten kerültek elhelyezésre. A labdarúgó stadiont kiszolgáló catering a parkolólemezen keresztül végzi az árufeltöltést. Ugyancsak itt helyezkednek el a kiszolgáló háttérterületei is.

Labdarúgó sportolók

A nyugati oldalon érkeztetett sportolói csapatok buszai az épületben kialakított védett, fedett előtérbe érkeznek, innen a mixed zone-on áthaladva tudnak az épületbe lépni, és a sportolói öltözőket és egyéb sportolói területeket megközelíteni. Az épületen belül a sportolói területek mind egy szinten, a pálya szintjén helyezkednek el, a sporttechnológiai igényeknek megfelelően. A sportolók a pályára, az előírásoknak megfelelően, pályaszintben, a flash zone-on keresztül, a játékos kijárón át jutnak.

VIP és Sky-box vendégek

A VIP vendégek a parkolólemezen keresztül egy elkülönített, megemelt szinten jutnak be az épületbe, az előcsarnokot érintve. Innen érik el VIP lounge-ot vagy a vertikális közlekedőmagon keresztül az egy szinttel magasabban elhelyezkedő Sky-boxokat.

Sajtó munkatársak

A sajtó terület bejárata a nyugati oldalon, a labdarúgó sportolói bejárat mellett található, szeparáltan a játékosoktól. A sajtó számára biztosított háttérkiszolgálás a parkolólemez területe alatt kap helyet, és egy kelet-nyugati közlekedő folyosón keresztül jutnak el a lelátón létrejövő sajtó helyekre. Ez teljesen szeparált közlekedést biztosít a lelátó, flash zone, mixed zone és a stúdiók között, és a fotósok és a kameramanok pályára jutása is közvetlenül a sajtó területekről történik. A sajtó terület részeként került elhelyezésre a konferenciaterem, valamint munkahelyek és az ehhez kapcsolódó háttérterületek. A közvetítő kocsik helye a sajtó bejárathoz közel kialakított 1000 m2 nagyságú területen található.

Hazai szurkolók

A hazai szurkolók nagy része a földszinten, a Rohonci út felöl az északkeleti és a délkeleti oldalakon elhelyezett beléptető kapukon keresztül tudja elérni a lelátó alatti közönségforgalmi teret, majd innen érik el a lelátón található ülőhelyeket. Ez alól kivételt képeznek a nyugati oldalon, a VIP és a sajtószektorok mellett, elhelyezkedő nézőhelyek. Ezeket az épület északi és déli oldalán lévő széles rámpákon keresztül a megemelt szintről lehet megközelíteni. Az itt ülő szurkolóknak külön büfék, mosdók és egyéb a követelményeknek megfelelő kiszolgáló, egészségügyi és biztonsági helyiségek kerültek kialakításra. A földszinti közönségforgalmi kiszolgáló területek a lelátók alatt helyezkednek el. A szurkolók részére a keleti oldalon, a külön épületben elhelyezkedő sportkocsma épületben kerül biztosításra az előírásoknak megfelelő számú jegypénztár.

Vendégszurkolók

A Vendégszurkolók észak felöl, védett útvonalon keresztül szeparáltan érkeznek meg az épületbe, külön beléptetési pontok és jegypénztárak mellett. A vendégszektor a biztonsági előírásoknak megfelelően a hazai szektortól leválasztásra kerül. Itt a lelátó alatt az előírásoknak megfelelő számú és kialakítású kioszkok, mosdók, biztonsági helyiségek kerültek kialakításra

Mentők, tűzoltók, meccsbiztonság

A meccsek védelméről gondoskodók az üzemeltetési területeket használják. A mentő állások a közvetlen pálya kapcsolatú áthajtó mellett az északi homlokzati oldalon kapnak helyet. A biztonsági személyzet az üzemeltetési liften és lépcsőházon keresztül tudja megközelíteni a sky-box szinten lévő biztonsági helyiséget, mely az előírások szerinti pályarálátással rendelkezik. A tűzoltó felállási terület a stadion mind a négy oldala mentén került elhelyezésre. A tűzoltó bevetési központ az északi oldalon található, a földszinten helyezkedik el, a tűzoltó felállási hely közelében.

Sportcsarnok

A sportcsarnok megközelítése az északnyugati oldalon történik – teljesen elkülönítve a labdarúgó szurkolóktól – a földszinti előcsarnokon keresztül. A sportcsarnokba látogatóként érkezők innen egy lépcsőn keresztül jutnak fel, vagy a parkoló-lemezen keresztül tudják megközelíteni a 496 fős lelátóval rendelkező kézilabdatermet. Itt számukra az előírásoknak megfelelő büfé, mosdó és egyéb kiszolgáló terület került kialakításra. A sportcsarnokba sportolóként érkezők a földszinten belépve rögtön az ott található öltözőkbe tudnak eljutni, és utána érik el a különböző edzőtermeket.

Környezet alakítás

Az épület a keleti oldalon, a Rohonci út felöl, a telekhatártól visszahúzva kerül elhelyezése, így a két sarkánál egy-egy nagyobb méretű városi tér alakul ki. A jelenlegi állapottól eltérően a telekhatár mentén nem lesz kerítés. A telek gépjárművel való megközelítését a meglévő közútcsatlakozások áthelyezésével, mindinkább a telekhatárok mellé szorítottuk, nagyobb helyet hagyva a gyalogos közlekedésnek. A nagyteherbírású burkolatok lehetővé teszik az épület gépjárművel történő megközelíthetőségét, a szakhatóságokkal egyeztetett és a vonatkozó jogszabályokban rögzített követelményeknek megfelelően. A gépjármű parkolók a telek déli oldalán és a parkolólemezen és rámpán helyezkednek el, a többi gyalogosok számára kialakított terület. Az épület keleti, északi és déli oldala mentén a sportkocsma hosszúkás tömegének folytatásaként egy nyírt sövényből álló, több ponton megnyitott első lezárás került létesítésre. Ez természetesen meccsnapokon első szűrési lehetőséget biztosít a rendezvény rendezői számára.

Belsőépítészeti leírás

*Sportolói területek*

Minden belső kialakítás egyszerűségre és könnyű tisztíthatóságra törekszik. A sportolók kényelmét és egészségét szolgáló területek a klubbal egyezetett módon kerülnek majd kialakításra.

*Általános közönségforgalmi területek*

Egyszerű, könnyen tisztítható felületek, biztonságos kialakítás a tömegtartózkodási területeken. Ahol szükséges vandálbiztos kialakítás is megtalálható (pl. vendég szektor).

*VIP és Sky-box területek*

Igényes belsőépítészeti kialakítások, a VIP igényeknek megfelelően, a mai kor VIP kiszolgálásának szempontjait figyelembe véve készülnek majd a belsőépítészeti tervek.

*Iroda és sajtó területek*

Általános irodai kialakítások az iroda és konferencia területeken.

**3. A program megvalósításának főbb elemei és ütemezése**

* kiviteli és gyártmány tervek elkészítése;
* organizáció;
* bontás;
* szerkezet építés;
* építészeti munkák;
* sporttechnológia;
* környezetrendezés, út-, közműépítés.

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| **Beruházási program megvalósításának ütemterve 2016. - 2017. évek (adatok %-ban)** | | | | | | | | | | | | | |
|  | **Megnevezés** | | | | **2016. év** | | | | **2017. év** | | | | |
| **03.hó** | **06.hó** | **09.hó** | **12.hó** | **03.hó** | | **06.hó** | | **09.hó** |
|  | Kiviteli tervek | | | | 9,6 | 37 | 64 | 70 | 80 | | 90 | | 100 |
|  | Bontás | | | | 45,7 | 85,3 |  |  |  | | 100 | |  |
|  | Szerkezeti építés | | | | 0,4 | 12,9 | 31,7 | 59,4 | 82,4 | | 96,7 | | 100 |
|  | Építészeti munkák | | | |  | 0,3 | 14,7 | 30,5 | 51,9 | | 71,8 | | 100 |
|  | Sport technológia | | | |  |  |  |  |  | |  | | 100 |
|  | Környezetrendezés, út-, közműépítés | | | |  | 4,6 | 18,4 | 23,4 |  | | 38,8 | | 100 |
|  | | **Támogatás folyósításának ütemezése** | | | | | | | | | | forint | | |
| Ütem | | Időpont | Támogatás összege | Halmozott támogatás forrásévenként | | | Halmozott támogatás összesen | | | Forrásév | | Egységes Rovat Azonosító | | |
| 0. | | 2014. EMMI | 1 296 124 400 | 1 296 124 400 | | |  | | | 2014 | | K8902 | | |
| 1. | | 2016.02.02 | 2 948 808 989 | 4 244 933 389 | | |  | | | 2014 | | K8902 | | |
| 2. | | 2016.06.20 | 380 866 611 | **4 625 800 000** | | | **4 625 800 000** | | | **2014** | | K8902 | | |
|  | | 2016.06.20 | 2 700 000 000 | 2 700 000 000 | | |  | | | 2015 | | K8902 | | |
| 3. | | 2016.11.20 | 1 500 000 000 | 4 200 000 000 | | |  | | | 2015 | | K8902 | | |
| 4. | | 2017.01.25 | 756 790 000 | **4 956 790 000** | | | **9 582 590 000** | | | **2015** | | K8902 | | |
|  | | 2017.01.25 | 1 243 210 000 | 1 243 210 000 | | |  | | | 2017 | | K8902 | | |
| 5. | | 2017.04.20 | 2 603 322 041 | 3 846 532 041 | | |  | | | 2017 | | K8902 | | |
| 6. | | 2017.07.20 | 1 733 936 959 | **5 580 469 000** | | | **15 163 059 000** | | | **2017** | | K8902 | | |
| **Összesen** | | | **15 163 059 000** | **15 163 059 000** | | | **15 163 059 000** | | |  | |  | | |

**4. Költségelemek rövid leírása**

A Költségterv 4. Beruházások sora négy részből áll 4.1 Soft költségek, 4.2 Hard költségek, 4.3 Műszaki költségtartalék.

4.1 Soft költségek három csoportra oszthatók, Bérek és Járulékok, Anyagköltség, Szolgáltatások.

4.1.1. Bérek és járulékok között szerepel a társaság alkalmazottainak bruttó bére és a béreket terhelő adók és járulékok, továbbá a felügyelő bizottsági tagok tiszteletdíja és az ezek után fizetendő munkáltatói adók és járulékok, illetve a reprezentációs kiadások költségek és ezek adóvonzata. Az ütemterv a 2014. január hónap és 2018. február 28-a között felmerülő béreket tartalmazza, tekintettel arra, hogy a projekt zárásával kapcsolatos feladatokat el kell látni. A társaság alkalmazotti létszáma a következők szerint alakulnak: ügyvezető, projekt menedzser, műszaki projekt asszisztens, gazdasági igazgató, titkárság vezető. A felügyelő bizottsági tagok havi bruttó 80 e Ft, míg a felügyelő bizottság elnöke havi bruttó 100 e Ft tiszteletdíjban részesült.

4.1.2.Anyagköltségként a tevékenységhez szükséges nyomtatványok, irodaszerek, az éven belül elhasználódó anyagi eszközök (irodai eszközök), az üzemanyagok, a tisztítószerek költsége került szerepeltetésre.

4.1.3. Szolgáltatások között szerepel a szombathelyi és budapesti irodák bérleti díja, az ügyvédi-, a könyvvizsgálói-, a munka- és tűzvédelmi-, az üzemorvosi- megbízási díjak, a cégautó bérleti és flottakezelési díja, könyvelő, bérszámfejtő és számlázó program bérleti díja, a posta- és távközlési díjak, üzemeltetési hatástanulmány, marketingszolgáltatás, illetve a bankköltség, tranzakciós illeték és biztosítási díj.

4.2.Hard költségek a beruházás megvalósításának egyes fázisainak költségét tartalmazza, illetve a közreműködők és az engedélyes tervek költségét.

4.2.1. Közreműködők költsége az alábbiak szerint alakul: BMSK közbeszerzési tanácsadói szolgáltatás, BMSK műszaki ellenőri és lebonyolítói szolgáltatás.

4.2.2. Engedélyes tervek soron a tervek elkészítésének érdekében felmerült kiadások szerepelnek úgy, mint a tervezők bruttó bére és bérjáruléka, eszköz- és anyagbeszerzések, geodéziai, talajmechanikai, költségszakértői szolgáltatások. Továbbá az engedélyek (használatbavételi, vízjogi, stb) megszerzéséhez, illetve azokban előírt – feltételként meghatározott - különböző szolgáltatásokhoz és beszerzésekhez kapcsolódó kiadások.

4.2.3 A Haladás Sportkomplexum kivitelezésének első lépése a **tervezés**

A tervezés magában foglalja a teljes létesítmény statikai, építészeti, épületvillamossági, épületgépészeti tervezését, a létesítményhez tartozó utakkal, közművekkel együtt.

4.2.4 A jó minőségű kivitelezés egyik feltétele a megfelelő **organizáció** kialakítása.

Ezen az ideiglenes energiavételi helyek kiépítését, felvonulási melléklétesítmények, raktárkonténerek bérlését, telepítését, a szociális melléklétesítmények bérlését, telepítését, őrzést, beléptető rendszerek kiépítését, munkaterület lehatárolását, kerítés építést, ideiglenes utak építését értjük. Fontos dolog a függőleges anyagmozgatás (daruzások megtervezése), a geodéziai alappont hálózat kiépítése, a kivitelezés időtartamából adódóan szükséges a teliesítés is. Teliesítés alatt a fagyveszélyes építőanyagokhoz való vegyszer adagolást, a szerkezetek takarását, fűtését, valamint az épületrészek szakaszos temperálását értjük. Az organizációhoz tartozik még a régészeti felügyelet biztosítása, valamint tűzszerészeti vizsgálat is. A nem tervezett károk fedezésére szolgáló biztosítások szintén az organizáció része.

4.2.5 A tényleges kivitelezés a **bontással** kezdődik.

A bontás során az ingatlan területén található és a bontási tervdokumentációban feltüntetett épületek, építmények elbontása, a bontási törmelék elszállítása, vagy építő anyaggá minősítése történik. A betonszerkezetek bontás után darálásra kerülnek, majd ezeket átminősítés során Kivitelező útalapokba, épületek alatti feltöltésekbe újra hasznosítja.

A bontást a **földmunka és alapozás** követi.

Esetünkben mélyített síkalapozás készítése a teherbíró talajrétegig, a talaj adottságainak megfelelően változó mélységben, és az alapozáshoz szükséges földmunkák elvégzése. Az alapozási mélység meghatározása, minden egyes alaptest esetében egyedileg, statikus tervező mérnök bevonásával kerül megállapításra. A teherbíró talajréteg a felszín alatti első homokos kavicsréteg felső 20 cm-ben található. Az e feletti rétegek (feltöltések, vagy humuszos talajréteg) alapozásra alkalmatlanok. A feltöltést az utak, építmények alól el kell távolítani, illetve az 5%-nál magasabb szervesanyag tartalmú talajrétegeket is le kell szedni. A feltöltés (kevert talaj) a területről elszállításra kerül.

4.2.6 Anyagát és technológiáját tekintve a **szerkezetépítés** többféle lehet.

A sportcsarnok és a stadion függőleges és vízszintes teherhordó szerkezetét alapvetően előregyártott vasbeton szerkezetek (kelyhek, pillérek, gerendák, födémpanelek) alkotják.

Ezeket monolit vasbeton szerkezetek építése (zsaluzás, betonacél szerelés, betonozás) egészíti ki. A stadiont hajlított cső keresztmetszetű acél rácsos tartó tetőszerkezet fedi. Fontos kérdés a közel 10000 m2 felületű tetőről összegyűlő csapadékvíz elvezetése. A stadion acélszerkezet többnyire síkban kifejthető kör keresztmetszetű tartókból épített térbeli rácsos tartó, amelyek gyári hegesztett, helyszíni hegesztett, illetve csavaros rejtett, vagy csomólemezes kapcsolatokkal csatlakoznak egymáshoz. Alapelvként érvényesül, hogy a lehető legtöbb szerkezet előregyártott (beton, vagy acél), és a kiegészítő szerkezetek, mint pl. merevítő falak, liftaknák, rövid, szabdalt födémszakaszok készülnek csak monolit vasbeton szerkezetekből.

4.2.7 A szerkezetkész épületben/épületen zajló **építészeti és befejező munkák** a következőek: kőműves munkák (falazások, vakolások), építésszerelési tevékenységek mint pl. homlokzati panel és burkolatok szerelése, bádogos munkák, lakatos munkák, festés, szárazépítés (gipszkarton falak, álmennyezetek építése), hidegburkolás (padlón, falon), melegburkolás,asztalos munkák (pl beépített bútorok munkája), homlokzati és belső nyílászárók elhelyezése (technológiai ajtóké is, mint pl. füstgátló, tűzgátló ajtóké is), belsőépítészeti munkák (mosdópultok, VIP pult, leválasztó paravánok elhelyezése), információs rendszer kiépítése.

Az épületegyüttesben a függőleges közlekedést **felvonók** segítik.

A felvonók típusa a kiírásban meghatározott műszaki feltételek alapján kerül kiválasztásra, így annak beszállítója eltérhet a korábbi tervezési szakaszban meghatározott felvonó típustól, amely teljesítményében, minőségében, élettartamában és üzemeltetési költségeiben legalább azonosnak kell legyen a „referencia” felvonóval.

Az építészeti munkákkal párhuzamosan kell kivitelezni az épületet kiszolgáló **épületvillamossági és épületgépészeti rendszerek** kiépítését is.

Az épületvillamosság lehetnek erősáramú és gyengeáramú rendszerek is.

Az **erősáramú szereléseket** az energiaellátás biztosítása, főelosztók, alelosztók, vezetékek, kábeltálcák szerelése, szerelvények, lámpatestek, biztonsági világítás elhelyezése, a villámvédelem kiépítése és a szünetmentes áramellátás biztosítása jelenti.

A **gyengeáramú szerelések** közé a tűzjelző rendszerek kiépítése, a beléptető rendszer kialakítása, a CCTV, a behatolás jelző, az épületfelügyeleti rendszer kiépítése, IT eszközök elhelyezése és TV szolgáltatás hardware kiépítése telken belül tartozik.

Az épületvillamossági rendszerekkel összefüggésben kell kiépíteni az **épületautomatika**i hálózatot is. Az épületautomatika hangolja össze, és vezérli a különböző gépészeti berendezések működését.

Az épületgépészeti rendszerek építésével meg kell oldani a **vízellátás**t, a **szennyvízellátás**t, az épület **fűtés**ét és **használati melegvíz ellátás**át.

4.2.8 Az épületegyüttes funkciójából adódóan fontos feladat a **sporttechnika** is.

Ez a labdarúgópálya drénezését, füvesítést jelenti, a pálya fűtés kialakítását, a pálya öntöző rendszer vezérlésének, öntözésének kiépítését, a pálya felszerelések (kapu, háló, kispad, LED fal kivetítő stb…) elhelyezését. A stadion világítás kiépítése, annak beállítása is feladat. A lelátókon a legfőbb feladat a székek elhelyezése.

A sportcsarnokban a HVSE szakosztályai kapnak helyet, az általuk használt termek kialakítása, berendezése a feladat. A sporttechnika része a rendezvény video rendszer, a hangosítás, Wi-fi, információs rendszer és az MLSZ infrastruktúra rendszer kiépítése is.

4.2.9 Az épületegyüttes körül külső munkákat is el kell végezni, ezek a **környezetrendezéshez, útépítéshez** kapcsolódnak.

Ilyenek az útépítés, közműépítés (víz, szennyvízcsatorna, csapadékcsatorna, gázellátás, külső elektromos hálózat kiépítése) és a környezetrendezés: parkosítás, növénytelepítés.

4.2.10 A kivitelezés során három rendezvény kerül megtartásra: az alapkőletétel, az ún. „bokrétaünnep” és a nyitóünnepség, ezek munkarészeit az ún. **opening** költségek fedezik.